b"\n_START_ARTICLE_\nLixhe\n_START_SECTION_\nHist\xc3\xb2ria\n_START_PARAGRAPH_\nFins a l'ocupaci\xc3\xb3 francesa de 1795, el nucli formava part del Principat de Lieja. El 1815 pass\xc3\xa0 al Regne Unit dels Pa\xc3\xafsos Baixos i el 1830 al nou Estat de B\xc3\xa8lgica._NEWLINE_A l'inici de la Primera Guerra Mundial, el poble que tenia una posici\xc3\xb3 for\xc3\xa7a estrat\xc3\xa8gica prop de la frontera neerlandesa, el Mosa i una creu ferrovi\xc3\xa0ria, va patir les exaccions de l'ex\xc3\xa8rcit imperial alemany (el canal Albert encara no existia). El 5 d'agost de 1914 van incendiar l'esgl\xc3\xa9sia Sant Lambert i onze cases, aix\xc3\xad com van matar onze civils innocents. El centre del poble va reconstruir-se als anys vint del segle XX._NEWLINE_Fins a la fixaci\xc3\xb3 de la frontera ling\xc3\xbcistica el 1963, Lixhe, que aleshores era un municipi independent, pertanyia a la prov\xc3\xadncia de Limburg. _NEWLINE_El 1977, Lixhe es va fusionar amb la ciutat de Vis\xc3\xa9.\n_START_SECTION_\nEconomia i turisme\n_START_PARAGRAPH_\nEl poble for\xc3\xa7a enclavat entre el Mosa i els canals Albert t\xc3\xa9 un cert encant per als vianants i el cicloturisme. T\xc3\xa9 uns monuments interessants (l'esgl\xc3\xa9sia, la Halle, els marges del Mosa\xe2\x80\xa6). Com que el Mosa va perdre el seu paper per a la navegaci\xc3\xb3 comercial despr\xc3\xa9s de la inauguraci\xc3\xb3 del Canal Albert el 1939, s'hi va construir una presa hidroel\xc3\xa8ctrica que serveix tamb\xc3\xa9 per a reglar el cabal del riu. El 1999, la presa s'ha equipat d'un nou pas de peix m\xc3\xa9s llarg que permet el retorn de peixos migradors llargs com el salm\xc3\xb3 i la truita de mar. Les instal\xc2\xb7lacions poden visitar-se. El pas s'ha equipat d'una vitrina al qual els peixos poden observar-se.  Al marge del canal Albert es troba una f\xc3\xa0brica de ciment que explota la pedra calc\xc3\xa0ria del Mont Sant Pere, la ind\xc3\xbastria m\xc3\xa9s gran del nucli. Hi ha tamb\xc3\xa9 un pol\xc3\xadgon industrial nou."